Efter en indædt kamp for Ravnkilde Skoles overlevelse skal den nu lukkes - og borgmesteren er ikke til at få i tale om, hvad der nu skal ske med den lille by, hvor borgerne frygter at sammenholdet forsvinder.

Med 13 stemmer for og 12 imod blev det i går endeligt vedtaget – Ravnkilde Skole i Rebild Kommune kommer til at lukke fra august 2023. Skolen har været et af de helt store debatemner under budgetforhandlingerne i Rebild Kommune, hvor forældre flere gange har demonstreret mod skolelukningen, men i går blev det altså en realitet. - Lige nu er det en tom fornemmelse. Det er rigtig svært, og jeg ville da også lyve, hvis jeg sagde, at det ikke berørte mig meget. Sådan siger Nanna Sund Christoffersen, der har børn på Ravnkilde Skole. - Jeg føler virkelig ikke, at vi har haft en dialog. Vi står stadigvæk som et stort spørgsmålstegn: Hvad skal der ske med skolen? Skal børnehaven blive på skolen?, spørger hun. I Ravnkilde har beboere kæmpet for skolens overlevelse den sidste måned, for det er ifølge dem ikke kun skolens liv, der er på spil. - Jeg frygter, at alt det her sammenhold, der er i byen forsvinder. Jeg frygter, at det bliver en død by, man kører igennem, siger Nanna Sund Christoffersen. Ingen forklaring fra borgmesteren Det spørgsmål ville TV2 Nord gerne have stillet borgmester Jesper Greth (V) i dag efter beslutningen torsdag, men borgmesteren har ikke ønsket at stille op til interview og forklare beslutningen. Det er ham, der står bag det smalle flertal, der har vedtaget skolelukningen. Selvom skolen betyder meget for Ravnkilde by, så er den også en af de mindste i kommunen – 38 elever går der på hele skolen. Er skolen ikke bare for lille? - Det er en politisk holdning, vi alle sammen kan være uenige i. Jeg kan bare se, at mine børn trives utrolig godt her, og det er det eneste vi har her i Ravnkilde, siger Nanna Sund Christoffersen. Det nuværende skoleår vil blive det sidste på Ravnkilde Skole. Derefter skal børnene mindst seks kilometer væk til nærmeste skole. - Nu er vi i gang med at undersøge alle vores muligheder for at få lov til at åbne en friskole eller privatskole, men tidsfristen er overskredet, så vi er ved at prøve at søge dispensation, fortæller hun.